השחקן שמואל שילה הלך לעולמו - תיאטרון - הארץ
השחקן שמואל שילה הלך לעולמו
שמואל שילה (רחוב סומסום, חטופים, תיאטרון באר שבע) הלך לעולמו הלילה בגיל 81 אחרי מאבק במחלה קשה
השחקן הוותיק שמואל (שמוליק) שילה הלך לעולמו הערב (ג') בביתו שבקיבוץ צאלים, לאחר מאבק במחלה קשה. שילה זכור בעיקר מתפקידיו כשמיל ב"רחוב סומסום" וכאביו של החייל החטוף השב הביתה בסדרה "חטופים" ב-2008. בנוסף השתתף בסרטי קולנוע רבים, בהם "נועה בת 17" ו"ילדי סטלין". הוא זכה פעמיים בפרס השחקן הטוב ביותר מטעם האקדמיה הישראלית לקולנוע וטלוויזיה, וכן הוענק לו פרס "קיפוד הזהב" על תרומתו לתיאטרון הפרינג' בישראל.
שילה נולד ב-1929 בלוצק שבפולין. באוגוסט 1942, בזמן מלחמת העולם השנייה, נרצחו רוב תושבי עירו. שילה ברח והוסתר חודשים ספורים על ידי משפחה פולנית. בשובו לעיר הולדתו חבר אל אחיו והשניים נלקחו למחנה עבודה נאצי. בדצמבר עמד המחנה בפני חיסול, ובמרד שערכו יושביו נהרג אחיו. שילה עצמו חמק אל היערות והסתתר בקרב הפרטיזנים הפולנים. בשנת 1944 שוחרר האזור על ידי הצבא האדום. לאחר דרך תלאות הגיע בסופו של דבר לישראל, ובמלחמת העצמאות שירת בפלמ"ח.
לאורך השנים היה שילה שחקן ב'תיאטרון הבימה', היה מראשוני 'תיאטרון הקיבוץ' ו'תיאטרון באר שבע' ובשנת 1986 יסד את 'תיאטרון הנגב' ועמד בראשו כמנכ"ל וכמנהל אמנותי (עד לשנת 1997). בתיאטרון ביים שילה הצגות רבות ובהן, מחכים לגודו (1963), זורבה היווני, קשר דם, הקמצן "רומיאו ויוליה" ו "טוביה החולב" ועוד. בשנה שעברה שיחק שילה בשני תפקידים ראשיים בתיאטרון הנגב, בהפקה 'אלכס ומוריס' ובהפקה 'הביתה'. הוא הניח אחריו אשה, ארבעה ילדים ותשעה נכדים. הלווייתו תיערך מחר (ד') ב-15:00 בבית העלמין בקיבוצו.מותיקי הרחוב. שמוליק שילה ב"רחוב סומסום": לשחקן אלברט אילוז נודה הבוקר על פטירתו של שילה. השניים שיחקו יחד בתכנית הילדים "רחוב סומסום". "זה פשוט לא ייאמן", אמר אילוז לעכבר העיר, "אני עוד לא מעכל".
"אחד האמנים החשובים בישראל, זהו אבדן גדול לתיאטרון ולנגב", ספד לו שמוליק יפרח, מנכ"ל תיאטרון באר שבע. "שמואל שילה היה שחקן נפלא, שכיכב שנים על בימת תיאטרון באר שבע, בין השאר בהצגות: השיבה, עלי כינור, רומיאו ויוליה ועוד. שילה היה חלוץ אמיתי ששאף לפתח את אמנות התיאטרון בנגב, ולא הסתפק במשחק אלא הקים תיאטרון משלו - תיאטרון הנגב. זהו יום עצוב לכולנו".איסי ממנוב, מנהל תיאטרון הנגב, בו שיחק שילה בשנותיו האחרונות, נפרד ממנו במילים "הוא היה בשבילנו מורה דרך ואיש משכמו ומעלה. האחריות והאנרגיה שלו תמיד היו במלוא כוחם. פעם ראשונה שאני מבין את המשפט; במותו ציווה לנו חיים...עד לפני חודש הוא היה בשיא פעילותו עם 3 הצגות וסרטי סטודנטים...שחקן מדהים שלא ידע לזייף".גידי רף, במאי ויוצר "חטופים" אמר לעכבר העיר: "איבדנו איש נדיר ושחקן אדיר שהתיאטרון והעשייה היו בדמו. מושא להערצה לדורות של שחקנים ובכל זאת כ"כ נדיב עם הכישרון שלו. הייתה לנו פריבילגיה אדירה לעבוד איתו ולהכיר אותו מקרוב".